CELEX: 32022R0516
Language: lt
Date: 2021-10-26 00:00:00
Title: Komisijos deleguotasis reglamentas (ES) 2022/516 2021 m. spalio 26 d. kuriuo iš dalies keičiamas Tarybos reglamento (EB) Nr. 708/2007 dėl svetimų ir nevietinių rūšių panaudojimo akvakultūroje IV priedas

2022 4 1   
               
               
                  LT
               
               
                  Europos Sąjungos oficialusis leidinys
               
               
                  L 104/51
               
            
         KOMISIJOS DELEGUOTASIS REGLAMENTAS (ES) 2022/516
         2021 m. spalio 26 d.
         kuriuo iš dalies keičiamas Tarybos reglamento (EB) Nr. 708/2007 dėl svetimų ir nevietinių rūšių panaudojimo akvakultūroje IV priedas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2007 m. birželio 11 d. Tarybos reglamentą (EB) Nr. 708/2007 dėl svetimų ir nevietinių rūšių panaudojimo akvakultūroje (1), ypač į jo 24 straipsnio 1 dalį,
         kadangi:
         
                     (1)
                  
                  
                     Reglamentu (EB) Nr. 708/2007 nustatytas su svetimomis ir nevietinėmis rūšimis susijusios akvakultūros veiklos valdymo pagrindas, siekiant įvertinti ir kuo labiau sumažinti galimą tų rūšių ir bet kokių susijusių netikslinių rūšių poveikį vandens buveinėms;
                  
               
                     (2)
                  
                  
                     Reglamento (EB) Nr. 708/2007 IV priede išvardytos rūšys, kurios tam tikrose Sąjungos vietose paprastai ilgą laiką naudojamos akvakultūroje, taigi joms taikoma diferencijuota tvarka, palengvinanti susijusios veiklos vystymą nesukeliant papildomos administracinės naštos, kaip numatyta to reglamento 2 straipsnio 5 dalyje;
                  
               
                     (3)
                  
                  
                     valstybės narės pagal Reglamento (EB) Nr. 708/2007 24 straipsnio 4 dalį gali prašyti Komisijos įtraukti rūšis į to reglamento IV priedą. Išsamios taisyklės dėl sąlygų, būtinų norint įtraukti rūšis į IV priedą, nustatytos Komisijos reglamente (EB) Nr. 535/2008 (2);
                  
               
                     (4)
                  
                  
                     laikydamasi išsamių Reglamento (EB) Nr. 535/2008 taisyklių, ypač jo 3 straipsnio, Graikija paprašė į Reglamento (EB) Nr. 708/2007 IV priedą įtraukti raudonpelekių pagelų, dar vadinamų raudonaisiais pagrais, (Pagrus major) rūšį. Kartu su prašymu pateiktame tyrime padaryta išvada, kad ši rūšis Graikijos akvakultūroje naudojama ilgą laiką ir neigiamo poveikio nedaro. Įvertinusi šį prašymą, Komisija padarė išvadą, kad prašymas pagrįstas ir paremtas visa reikalaujama informacija;
                  
               
                     (5)
                  
                  
                     Graikijos prašymu darant šį pakeitimą IV priede yra proga pakoreguoti priede vartojamus terminus. Klaidingai parašytas lotyniškas rusinio eršketo (Acipenser gueldenstaedtii) pavadinimas turi būti pakeistas teisingu pavadinimu. Taip pat tikslinga margojo plačiakakčio lotynišką pavadinimą Aristichthys nobilis pakeisti pavadinimu Hypophthalmichthys nobilis;
                  
               
                     (6)
                  
                  
                     siekiant aiškumo, į IV priedą įrašomoje išnašoje paaiškinama, kad diferencijuota tvarka, nustatyta į sąrašą įtrauktoms rūšims, šiame priede išvardytų rūšių hibridams nėra taikoma automatiškai. Norint pasinaudoti šia tvarka, turi būti laikomasi rūšių įtraukimo į priedą procedūros;
                  
               
                     (7)
                  
                  
                     todėl Reglamento (EB) Nr. 708/2007 IV priedas turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 708/2007 IV priedas iš dalies keičiamas taip:
            
                        1)
                     
                     
                        į A dalį „Bendrasis sąrašas“ įtraukiama ši rūšis: Pagrus major, raudonpelekis pagelas, dar vadinamas raudonuoju pagru;
                     
                  
                        2)
                     
                     
                        lotyniškas Acipenser gueldenstaeti rūšies pavadinimas pakeičiamas pavadinimu Acipenser gueldenstaedtii;
                     
                  
                        3)
                     
                     
                        lotyniškas Aristichthys nobilis rūšies pavadinimas pakeičiamas pavadinimu Hypophthalmichthys nobilis;
                     
                  
                        4)
                     
                     
                        IV priedo pavadinimas papildomas išnaša, kurioje pateikiamas šis tekstas: „Į šį priedą įtrauktų rūšių hibridai neturėtų būti laikomi šio sąrašo dalimi.“
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. spalio 26 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 168, 2007 6 28, p. 1.
         
            (2)  2008 m. birželio 13 d. Komisijos reglamentas (EB) Nr. 535/2008, kuriuo nustatomos išsamios Tarybos reglamento (EB) Nr. 708/2007 dėl svetimų ir nevietinių rūšių panaudojimo akvakultūroje įgyvendinimo taisyklės (OL L 156, 2008 6 14, p. 6).